open-index/open-wikipedia-markdown huggingface dataset:
פיגוע הירי ביפו (2024)

**פיגוע הירי ביפו** היה פיגוע ירי שביצעו שני מחבלים פלסטינים ב-1 באוקטובר 2024 ביפו.
נרצחו בו שבעה בני אדם ו-15 נפצעו, בהם שישה באורח קשה.

הפיגוע התרחש כחצי שעה לפני מתקפת הטילים האיראנית בישראל.

## הפיגוע
ב-1 באוקטובר 2024 הגיעו המחבלים, מוחמד ראשד מסכ ואחמד עבד אל-פתאח אל-הימוני, תושבי חברון מארגון הטרור חמאס, מחברון לירושלים וממנה נסעו בשעות הצוהריים במונית לתל אביב.סמוך לשעה 19:00 נכנסו שני המחבלים למסגד "אל-נוזהא" שבשדרות ירושלים ביפו, ובחדר השירותים שבו הוציאו מתרמילם רובה וסכין. הם הורו לשוהים במסגד שלא לצאת ממנו או שימותו. באי המסגד התקשרו מייד למשטרה להודיע על כך.

המחבלים יצאו מהמסגד ועלו לרכבת הקלה, כשאחד מהם חמוש ברובה M16 והאחר מצויד בסכין, ורצחו ארבעה מנוסעי הרכבת. על הרכבת נרצחה ענבר שגב ויגדר, שנשאה את בנה התינוק ארי באמצעות מנשא לתינוק, גוננה עליו בגופה והצילה את חייו. לאחר מכן הם ירדו בתחנת ארליך ופתחו בירי ובדקירות לעבר הולכי רגל, רצחו עוד שלושה בני אדם ופצעו כמה אזרחים נוספים.

המחבלים נורו בידי אזרח עובר אורח ופקחי הסיירת לביטחון עירוני (סל"ע) של עיריית תל אביב-יפו. אחד המחבלים, מוחמד ראשד מסכ, חוסל, והאחר, אחמד עבד אל-פתאח אל-הימוני, נפצע קשה.

שבעת הנרצחים בפיגוע הם ויקטור שמשון גרין, יונאס קרוסיס, ענבר שגב ויגדר, איליה נוזאדזה, נדיה סוקולונקו, שחר גולדמן ורויטל ברונשטיין.

## לאחר הפיגוע
כשעתיים לאחר הפיגוע איים השר לביטחון לאומי איתמר בן גביר להרוס את המסגד הסמוך, שבו התפללו המחבלים, ככל שיתברר קשר ביניהם. בעקבות זאת חשפה משטרת ישראל הקלטה של מתפלל מהמסגד שדיווח על הפיגוע. האימאם של המסגד סיפר כי המחבל איים לירות בראש של מתפללים שיעזבו את המסגד, וכי הם דיווחו למשטרה ברגע שהוא עזב את המסגד.

כוחות של משטרת ישראל ויחידת הלוט"ר סרקו את האזור לאחר הפיגוע, ופרצו למסגד שממנו יצאו המחבלים, בחשד שיש בו מעורבים בפיגוע. בנוסף, במהלך הלילה ביצעו כוחות שב"כ וצה"ל בגזרת חברון וירושלים מעצרים של מספר חשודים במעורבות ובסיוע למחבלים ברכישת הנשק והכניסה לישראל. החשודים הועברו לחקירת שב"כ. כוחות צה"ל ושב"כ בחברון מיפו את בתיהם של שני המחבלים. למחרת קיבל חמאס אחריות לפיגוע. כוחות צה"ל עצרו חשודים נוספים במעורבות בפיגוע והטילו כתר על חברון.

בנובמבר 2024 הגישה הפרקליטות כתב אישום נגד אחד המחבלים שביצע את הפיגוע. כמו כן הוגש כתב אישום נגד בעל חברת ההסעות, שעל פי כתב האישום הנחה להסיע שוהים בלתי חוקיים, ונגד הנהגים שהסיעו את המחבלים, שמואשמים בהמתה בקלות דעת.


קובץ:Memorial candles and flowes in Ehrlich Station After Terror Attack on the Tel Aviv's Light Rail.jpg|נרות זיכרון ופרחים בתחנת ארליך לאחר הפיגוע
קובץ:Tel Aviv Mayor Ron Huldai speaks with residents Ehrlich Station After Terror Attack on the Tel Aviv's Light Rail.jpg|ראש עיריית תל אביב רון חולדאי מדבר עם תושבים בזירת הפיגוע, 2 באוקטובר 2024
קובץ:Ehrlich Station After Terror Attack on the Tel Aviv's Light Rail.jpg|תחנת ארליך לאחר הפיגוע ברכבת הקלה בתל אביב


## הנצחה
רויטל ברונשטיין הייתה קומיקסאית שנודעה בכינוי נייבי בירד. לאחר מותה נקרא על שמה פרס המוענק בפסטיבל אנימיקס.

## קישורים חיצוניים

* 
* 
* 
* 

## הערות שוליים

יפו
קטגוריה:תל אביב: פיגועי ירי
יפו
יפו
קטגוריה:מיתות מצולמות
מור ליפשר

**מור ליפשר** (בהונגרית: **Lipscher Mór**; צ'אקה, 29 במרץ 1870 – המחצית השנייה של 1944?) היה כירורג יהודי-הונגרי, מנהל בית חולים. היה בין הכירורגים שביצעו בהונגריה את ניתוח הגידול המוחי הראשון בשנת 1900. כמו כן הוא ביצע את עירוי הדם הראשון בסלובקיה ב-1922.

## קורות חיים
מור ליפשר נולד במשפחה יהודית כבנו של קלמן ליפשר (1840–1913) רופא מחוזי. הוא השלים את לימודי התיכון שלו בבית הספר התיכון המלכותי ההונגרי בקרמצבאניה (1880–1888), ולאחר מכן בין 1889 לבין 1894 היה סטודנט בפקולטה לרפואה של אוניברסיטת בודפשט (שמה היום אוניברסיטת אטווש לוראנד). הוא הוסמך לדוקטור לרופאה ב-6 באוקטובר 1894. באפריל 1896 הוסמך גם כקצין רפואה. מספטמבר אותה שנה מונה למתמחה במרפאה כירורגית מס' 2 של אוניברסיטת בודפשט לתקופה של שנה. בין השנים 1898 לבין 1902, התמחה בכירורגיה בית החולים סנט אישטוואן במחלקה 3 בבודפשט. הוא היה אחד מעמיתיו של מנו הרצל במחלקה לכירורגיה ובקיץ 1900 ביצע אתו את הניתוח הראשון של גידול המוח בהונגריה. במאי 1903 התארס למרגיט אדלר, בתו של וילמוש אדלר, סוחר עצים וממנהיגי הקהילה היהודית מקומארום.  ב-9 באוגוסט 1903 הם נישאו.

ב-27 בספטמבר 1902 הוא מונה למחלקה הכירורגית של "בית החולים חסד אנושי" בקומארום כרופא חדר ניתוח, ובשנת 1906 נבחר למנהל בית החולים. הוא נאלץ לפרוש והוצא לגמלאות בכוח ב-1935. הוא היה הראשון שניתח בקומארום ובהחלט היה הראשון בסלובקיה בתחום ניתוחי גידולי מוח. בשנת 1944 גורשו יהודי קומארום למחנות המוות. באותו זמן, הוא היה חולה קשה וגורלו הנוסף אינו ידוע.

## מחקריו וכתביו (חלקי)
* 1901 נתונים לניתוח גידולי מוח. בתוך: שנתון של בתי החולים הציבוריים של בודפשט הבירה 1900. בודפשט,
* תזות קטנות מתחום הכירורגיה שהוצגו בהקשר לתזות ומצגות מטופלים. (שנוואלד, קומארום, 1903)
* דו"ח המחלקה הכירורגית של בית החולים הציבורי בקומארום, 1903. מבצע שנתי. (שנוואלד, קומרום, 1904)
* על כמה תקלות כירורגיות ותאונות. (רפואה, 1905, מס' 19)
* שני האירועים הכי מביכים בחייו של רופא. (רפואה 79, 470-472, 486-488., 1939)

## פרסים והוקרה
* תג עיטור של הצלב האדום עם אנדרטה צבאית (1917) 

## הנצחה
* גיולה ברץ עיצב פסל בקומרום עוד במהלך חייו ב-1927, אך יצירה זו כנראה נהרסה
* בשנת 2016 חנכה הקהילה היהודית בקומארום שלט לכבודו על הקיר החיצוני של בית החולים הציבורי לחסדים לשעבר.

## לקריאה נוספת
* csemadok.sk
* Adalékok dr. Lipscher Mór életrajzához. (תוספות לקורות חייו של מור ליפשר)
* Tihamér Lacza 2013: שליחי המדע, עוקבים אחר מדענים הונגרים בשטחה של סלובקיה של היום.
* deltakn.sk

## קישורים חיצוניים
* מור ליפשר באתר סלובקי
* חנוכת לוח הזיכרון שלו בקומארום
* מור ליפשר באתר Szlovákiai Magyar Művelődési Intézet - Dunaszerdahely
* עירוי הדם הראשון בסלובקיה
## הערות שוליים

קטגוריה:רופאים יהודים הונגרים
קטגוריה:כירורגים יהודים הונגרים
קטגוריה:בוגרי אוניברסיטת אטווש לוראנד בודפשט
קטגוריה:נספי השואה
קטגוריה:מנהלי בתי חולים יהודים
קטגוריה:הונגרים שנולדו ב-1870
קטגוריה:הונגרים שנפטרו ב-1944
CB radio

טקסט=Small black mobile radio with hand-held microphone and long, coiled mic cord|ממוזער| מכשיר CB radio מסוג "Cobra 18 WX ST II " עם מיקרופון
**CB radio** היא מערכת רדיו ניידת המאפשרת תקשורת קולית דו-כיוונית למרחקים קצרים, בעיקר בתדר 27 מגה-הרץ. עם השנים הטכנולוגיה הפכה פופולרית בשוק האזרחי עבור יישומים שונים בעיקר בזכות הפשטות, האמינות, העלות הנמוכה והיכולת לפעול באזורים בהם אין קליטה סלולרית. במדינות שונות בעולם, ובמיוחד באזורים כפריים ובקרב נהגי משאיות, הטכנולוגיה ממשיכה להיות כלי תקשורת פופולרי. אחד היתרונות המרכזיים של מכשירי ה-CB radio הוא שברוב המדינות ניתן להשתמש בטכנולוגיה ללא צורך בהשגת רישיון רשמי המאפשר זאת. הטכנולוגיה הייתה בשיא הפופולריות שלה במהלך שנות ה-70 של המאה ה-20, ובמיוחד בארצות הברית שם באותה העת היא הפכה לתופעה תרבותית.

רוב מכשירי ה-CB radio הם מכשירי Half Duplex, כלומר רק אדם אחד מסוגל לדבר בכל פעם בעוד שהאחרים מאזינים. מכשיר CB radio טיפוסי מכיל כפתור "Push-to-talk" עליו המשתמש צריך ללחוץ ולהחזיק אותו לחוץ כאשר הוא מדבר, ורק כאשר הוא מפסיק ללחוץ על הכפתור הוא מסוגל להאזין לאנשים האחרים שמשתמשים במכשירי ה-CB radio באותו התדר.

## היסטוריה
הטכנולוגיה פותחה על ידי רשות התקשורת הפדרלית (FCC) בארצות הברית בשנת 1945, בעיקר במטרה לאפשר תקשורת בין אנשים פרטיים ובתי עסק קטנים על פני מרחקים קצרים באמצעות מכשירי רדיו נוחים לתפעול. בתחילה, מכשירי ה-CB radio שימשו בתחילה בעיקר בתי עסק קטנים כמו חשמלאים, אינסטלטורים ופועלי בניין בהן המנהלים היו צריכים לשמור על קשר עם העובדים שלהם.

במהלך שנות ה-70 הטכנולוגיה צברה פופולריות עצומה בקרב הציבור האמריקאי, ובמיוחד בקרב נהגי המשאיות, בין היתר בזכות החשיפה לטכנולוגיה בסרטים כמו "הפרחח ובת השריף" משנת 1977, ו"שיירה" משנת 1978 בהם הושם דגש רב על השימוש בטכנולוגיה. ככל שמכשירי ה-CB radio הפכו פופולריים יותר, הם החלו לשמש גם נהגי מכוניות רגילים רבים, בעיקר לצורך תקשורת חירום, ובמיוחד באזורים הכפריים בהם לא היו קיימות צורות תקשורת אחרות כאשר הרכב נתקע.

הטכנולוגיה ממשיכה להיות בשימוש באזורים רבים בעולם, ובעיקר באזורים כפריים, לתקשורת במצבי חירום, ובקרב נהגי משאיות. בעידן הסמארטפונים והתקשורת הדיגיטלית, הטכנולוגיה של מכשירי ה-CB radio עודנה נמצאת בשימוש באזורים מסוימים בעולם, בעיקר בזכות הפשטות, האמינות והעלות הנמוכה של הטכנולוגיה.

## ז'רגון ייחודי
במהלך השנים משתמשי מכשירי ה-CB radio בארצות הברית ובמדינות דוברות אנגלית אחרות פיתחו ז'רגון ייחודי, הכולל קודים וסלנג שונים. לדוגמה, המשמעות של "Ten-four" היא "ההודעה התקבלה", המשמעות של "Breaker" היא שאדם מנסה להתחיל שיחה על התדר ומעוניין בהקשבה מצד כל יתר המשתמשים שמאזינים לאותו התדר. בנוסף, נהגי המשאיות שמשתמשים בטכנולוגיה פיתחו גם הם לאורך השנים ז'רגון ספציפי המשמש בעיקר נהגי משאיות. לדוגמה, בקרב נהגי המשאיות שמשתמשים במכשירי ה-CB radio המשמעות של "סמוקי" היא שישנם שוטרים בקרבת מקום, והמשמעות של "Bear trap" היא שישנה מכמונת מהירות בקרבת מקום.

## אזכורים בתרבות
* שיר הקאנטרי המצליח "Convoy"  מאת סי. וו. מק'קול אשר פורסם במקור בשנת 1975, האדיר את השימוש במכשירי ה-CB radio.

## קישורים חיצוניים

## הערות שוליים

קטגוריה:מכשירי קשר
קטגוריה:קשר רדיו
קטגוריה:מכשירי חשמל
פייטון רנדולף (מושל וירג'יניה)

**פייטון רנדולף** (באנגלית: **Peyton Randolph**; ) היה פוליטיקאי אמריקאי מווירג'יניה, איש המפלגה הדמוקרטית-רפובליקנית, שכיהן כמושל וירג'יניה בפועל במשך כמה ימים מדצמבר 1811 ועד ינואר 1812.
## ביוגרפיה
פייטון רנדולף נולד בוויליאמסבורג שבווירג'יניה, כבנו של אדמונד רנדולף, מושל וירג'יניה השביעי, התובע הכללי הראשון של ארצות הברית, ומזכיר המדינה השני. רנדולף סיים ב-1798 את לימודיו בקולג' ויליאם ומרי, למד משפטים ועסק בעריכת דין בריצ'מונד.

רנדולף כיהן כחבר במועצת המושל של וירג'יניה בשנים 1809–1812. בעקבות מותו של המושל ג'ורג' ויליאם סמית' ושל 68 אנשים נוספים בשריפה בתיאטרון ריצ'מונד ב-26 בדצמבר 1811, הוא כיהן כמושל וירג'יניה בפועל עד 3 בינואר 1812.

במשך שנים רבות היה רנדולף הפקיד של בית המשפט העליון של וירג'יניה. מ-1821 ועד מותו הוא היה האחראי על פרסום החלטות בית המשפט.

פייטון רנדולף נפטר בריצ'מונד ב-26 בדצמבר 1828. נטמן בבית הקברות רנדולף שבמחוז אמיליה, וירג'יניה.
## לקריאה נוספת

* Sobel, Robert, and John Raimo, eds. Biographical Directory of the Governors of the United States, 1789–1978, Vol. 4, Westport, Conn.; Meckler Books, 1978, p. 1630


## קישורים חיצוניים

* פייטון רנדולף באתר אגודת המושלים הלאומית 
* פייטון רנדולף באתר The Political Graveyard 
* 

## הערות שוליים

קטגוריה:אמריקאים ילידי וירג'יניה
קטגוריה:ויליאמסבורג (וירג'יניה): אישים
קטגוריה:מושלי וירג'יניה
קטגוריה:בוגרי מכללת ויליאם ומרי
קטגוריה:מושלי מדינות ארצות הברית מהמפלגה הדמוקרטית-רפובליקנית
קטגוריה:אמריקאים שנולדו ב-1779
קטגוריה:אמריקאים שנפטרו ב-1828
נואה (כדורגל)

**מועדון כדורגל נואה** (בארמנית: **Ֆուտբոլային Ակումբ Նոա**) היא קבוצת כדורגל ארמנית מארמאוויר המשחקת בליגת העל הארמנית.

## היסטוריה
הקבוצה נוסדה ב-2017 בשם **מועדון כדורגל [[ארצאך]]** בליגת המשנה הארמנית. בעקבות סכסוך נגורנו קרבאך בין ארמניה לאזרבייג'ן שיחקה הקבוצה את משחקי הבית שלה בבירה ירוואן. ארצאך סיימה את העונה במקום השני בליגה ועלתה לליגת העל הארמנית.

ב-2019, לאחר שסיימה במקום השמיני בעונת הבכורה שלה בליגה הראשונה נמכרה ארצאך לקארן אברהמיאן, שמיתג אותה מחדש כ**מועדון כדורגל נואה**. השם מתייחס לנח המקראי, שתיבתו נחה על הרי אררט (המזוהים באופן מסורתי עם הר אררט).

בעונת 2019/20 זכתה נואה בגביע הארמני לאחר ניצחון 7–6 על אררט-ארמניה בדו-קרב פנדלים, לאחר 5–5 בסיום ההארכה. לאחר מכן היא זכתה בסופר-קאפ הארמני לאחר שניצחה את אררט 2–1 לאחר הארכה.

הקבוצה סיימה כסגנית אלופת בשלוש עונות: 2020, 2021 ו-2024.

ב-2024 העפילה הקבוצה לעונת 2024/2025 בקונפרנס ליג לאחר שעברה את כל ארבעת סיבובי המוקדמות. בכך הפכה נואה לקבוצה הראשונה בתולדות הקונפרנס ליג שמעפילה לטורניר מסיבוב המוקדמות הראשון לאחר שגברה על שקנדיה (4–1), סלימה וונדררס (7–0), א.א.ק. אתונה (3–2) ומ.פ.ק. רוז'ומברוק (4–3). בנוסף זכתה הקבוצה באותה העונה באליפות ארמניה הראשונה בתולדותיה בנוסף לגביע הארמני.  

## צבעים וסמל
ממוזער|סמל הקבוצה בשנים 2019–2024
צבעי התלבושת העיקריים של מועדון ארצאך היו אדום ולבן, אך בעקבות המיתוג מחדש נבחרו בשחור וירוק בהיר כצבעי הקבוצה.

מ-2017 עד 2019, בשם FC ארצאך, סמל הקבוצה היה עיגול אדום עם עיט לבן, אך לאחר המיתוג מחדש ב-2019 שונה סמל המועדון לטקסט מינימלסטי שחור פשוט "ירוואן ארמניה מועדון כדורגל נואה". בשנת 2024 שונה סמל הקבוצה למגן לבן עם כיתוב שחור.

## סגל הקבוצה
נכון ל-26 באוגוסט 2024.

## תארים
**אליפות ארמניה**

* **זכייה**: 2024/2025
;הגביע הארמני
***זכייה (1)**: 2019/20

;הסופר קאפ הארמני
***זכייה (1)**: 2020

## קישורים חיצוניים

## הערות שוליים

קטגוריה:קבוצות כדורגל שהוקמו ב-2017
קטגוריה:קבוצות כדורגל ארמניות
קטגוריה:ירוואן: ספורט
איסטנבול-ג'רוזלם

"**איסטנבול-ג'רוזלם**" הוא שיר שהוקלט על ידי הזמר הישראלי חיים אל. הוא יצא לאור בשנת 1989, בהוצאת חברת התקליטים עידן הפקות, כסינגל מתוך אלבום הבכורה של אל, "נער הזהב".

השיר הגיע למקום השני במצעד הפזמונים השבועי של הטלוויזיה הממלכתית בטורקיה. השיר נכתב והופק על ידי אל. הוא מושר בטורקית ובעברית, וממוקד בערי הבירה של טורקיה וישראל, איסטנבול וירושלים. הוא יצא בפורמט תקליטון, יחד עם "נער הזהב", "סויילמה" ו"לב כואב".

ל"איסטנבול-ג'רוזלם" לא הופק וידאו קליפ רשמי. ב-15 ביוני 2022 עלה קטע אודיו שלו בערוץ היוטיוב של אל.

## מיקומי שיא

## היסטוריית יציאות לאור

## הערות שוליים

קטגוריה:שירים בטורקית
קטגוריה:שירים בעברית
יום הנשים

"**יום הנשים**" הוא אלבום האולפן השני של הזמר הישראלי חיים אל. את האלבום הוציאה בשנת 1992 לאור חברת התקליטים מתנה הפקות על גבי תקליט וקלטת שמע, לאחר כשלוש שנים מפרסום אלבומו הקודם, "נער הזהב".

הוא מונה 12 רצועות, ואורכו עומד על חמישים וארבע דקות וארבעים שניות. בניגוד לאלבומו הקודם, כל השירים מבוצעים בעברית, למעט שתי הרצועות האחרונות, "יה-ליל יה-ליל" ו"יוק יוק", שמושרות בטורקית.

## רשימת רצועות

## קרדיטים

## הערות שוליים

קטגוריה:אלבומי חיים אל
קטגוריה:אלבומים בעברית
Back to the Light

***Back to the Light*** (מאנגלית: **בחזרה אל האור**) הוא אלבום הבכורה של גיטריסט הרוק הבריטי בריאן מיי, אשר הוקלט בביתו (ומוקסס באולפני מטרופוליס) ויצא לאור ב-28 בספטמבר 1992 בממלכה המאוחדת באמצעות חברת התקליטים פרלופון רקורדס, וב-2 בפברואר 1993 בארצות הברית וקנדה באמצעות הוליווד רקורדס. זוהי ההוצאה העצמאית הראשונה של מיי מאז המיני-אלבום *[[Star Fleet Project]]* משנת 1983. את האלבום הפיקו מיי וג'סטין שירלי סמית'.

במקור, "Headlong" ו-"I Can't Live with You" היו אמורים להכלל באלבום, אך לאחר ששמע מיי את חברו פרדי מרקיורי מבצעם, החליט כי יפורסמו השירים תחת שם להקתם, קווין. אלה נכללו באלבום האולפן הארבעה-עשר שלה, *[[Innuendo]]*. בנוסף, נכלל באלבום השיר "Too Much Love Will Kill You" שהופיע גם באלבום האולפן החמישה-עשר של הלהקה, *[[Made in Heaven]]*.

בשנת 2021 הוציא מיי לאור גרסה מורחבת של האלבום שכללה את *Out of the Light*, תקליטור בונוס בן אחת עשרה רצועות.

## רשימת השמעה

## משתתפים
### מוזיקאים
* בריאן מיי – זמרה, גיטרה, בס, פסנתר, קלידים, תכנות, מכונת תופים, קולות רקע, הפקה
* קוזי פאוול – תופים (2-4, 7-8)
* ג'וף דוגמור – תופים (10, 12)
* גרי טיבס – בס (2, 10, 12)
* ניל מארי – בס (3, 8)
* ג'ון דיקון – בס (7)
* מייק מורן – פסנתר (3, 12), קלידים (9)
* ג'ון איירי – קלידים (4, 7)
* גיל אודונובן – קולות רקע (2, 10)
* מגי ריידר – קולות רקע (2, 12)
* מרים סטוקלי – קולות רקע (2, 12)
* סוזי או ליסט – קולות רקע (2, 10)
* כריס תומפסון – קולות רקע (12)

### הפקה
* ג'סטין שירלי סמית' – הפקה, הנדסה
* היידי קנאבו – הנדסה
* נואל האריס – הנדסה
* קווין מטקאלף – מאסטרינג
* בריאן זליס – סיוע טכני, תכנות
* דייוויד ריצ'רדס – תכנות
* בוב לודוויג – חידוש (2021)

## הערות שוליים

## קישורים חיצוניים

קטגוריה:אלבומי בכורה מ-1992
קטגוריה:אלבומים באנגלית
קטגוריה:אלבומי חברת הוליווד רקורדס
קטגוריה:אלבומי חברת פרלופון
תאלין אבו חנא

**תאלין אבו חנא** (בערבית: **تالین ابو حنا**; נולדה ב-30 ביולי 1994) היא דוגמנית ושחקנית ערבייה-ישראלית, אקטיביסטית לזכויות הנשים הטרנסיות.

## ביוגרפיה
נולדה כזכר בשם **חנא** למשפחה ערבית-נוצרית-אורתודוקסית מנצרת, כאחות קטנה מתוך שלוש. קרויה על-שם סבה, איש החינוך הנודע, מייסד הצופים הנוצרי-ישראלי בנצרת, חנא אבו חנא. בנעוריה, לאחר שהבינה שהיא בחורה טרנסג'נדרית, משפחתה לא קיבלה אותה ושלחה אותה לטיפולים פסיכולוגיים על מנת שתשנה את התנהגותה. בעקבות כך, אבו חנא נאלצה לעזוב את בית משפחתה לאחר שאביה ניתק עימה קשר ועברה להתגורר בתל אביב-יפו.

בשנת 2016 זכתה בתחרות מיס טרנס ישראל, שהתקיימה בפעם הראשונה בהיסטוריה במדינת ישראל. התחרות זכתה להד תקשורתי בינלאומי ובכך היוותה התחרות אבן דרך חשובה בהכרה לזכויות נשים טרנסיות בישראל, התחרות נערכה בחסות עיריית תל אביב-יפו והמרכז הגאה גן מאיר. לאחר מכן זכתה אבו חנא בתואר "מלכה שנייה" בתחרות מיס טרנס סטאר אינטרנשיונל שבברצלונה, ספרד. הפרס בתחרות הבין לאומית היה מימון כספי מלא לניתוח להתאמה מגדרית בתאילנד, אותו עברה אבו חנא בחודש אוקטובר 2016.

באותה השנה היא התפרסמה בציבור הרחב לאחר שהתמודדה בעונה השמינית של "האח הגדול", והודחה לאחר כמעט כחודשיים כדיירת. ב-2019 השתתפה בדוקו-ריאליטי "גולסטאריות", וכן בפרק מיוחד של תוכנית המציאות "נינג'ה ישראל VIP".

בשנת 2018 הפכה לאישה הטרנסית הראשונה שהתמודדה גם על תואר מלכת היופי של ישראל, וזכתה בתואר סגנית שלישית למלכת היופי הישראלית.

לאורך השנים דגמנה למעצבים כגון דני מזרחי, אלון ליבנה, פנינה טורנה, דרור קונטנטו, שירן אבוחצירא ולחברות מותגי-העל דיזיגוואל, מילוקה ואדידס.

לצד קריירת הדוגמנות, אבו חנא גם אקטיביסטית למען קידום נשים טרנסיות בחברה הישראלית בכלל, ובמגזר הערבי בפרט. בשנת 2017 הגישה לנשיא המדינה ראובן ריבלין את דו"ח עמותת עלם. בסניף החיפאי של עמותת על"ם אבו חנא מעבירה סדנאות מנטורינג וקואצ'ינג לנערות טרנסיות ערביות בין היתר, העידה ב-2017 בוועדת המשנה למאבק בזנות בכנסת על השיעורים הגבוהים של נשים טרנסיות שבמעגל הזנות.

### משחק
אבו חנא החלה לשחק בשנת 2017 בהצגה "לזאת יקרא אישה" בתיאטרון הבימה, שמבוססת על סיפורה של אפרת טילמה. ב-2021 גילמה אישה טרנסית ערבייה בעונה השנייה של סדרת הדרמה "מלכות" מבית הוט. בשנת 2022 שיחקה בתפקיד בסרט המעוטר "קריוקי".

בשנת 2023 שיחקה בקומדיה השחורה "ללכת שבי" בבימוי איתי גלוסקא ואורי שרון.

בשנת 2024 כיכבה בסרט הדוקומנטרי "היפהפייה של עזה" של הבמאית הצרפתייה יולנד זאוברמן. סרט תיעודי זה הביא את אבו חנא להשתתף בפסטיבל הקולנוע בקאן שבצרפת, וכמו כן הפך אותה לאישה הטרנסית הישראלית הראשונה שצעדה על השטיח האדום בפסטיבל קאן.

## קישורים חיצוניים

## הערות שוליים

קטגוריה:דוגמניות ערביות ישראליות
קטגוריה:ערביות נוצריות ישראליות
קטגוריה:משתתפות בתחרות מלכת היופי (ישראל)
קטגוריה:משתתפות בתחרויות יופי ישראליות
קטגוריה:משתתפי נינג'ה ישראל V.I.P
קטגוריה:מתחרי האח הגדול (ישראל)
קטגוריה:משתתפי גולסטאר
קטגוריה:טרנסג'נדריות ישראליות
קטגוריה:פעילות פוליטיות ישראליות
קטגוריה:ערבים ישראלים
קטגוריה:שחקניות ערביות ישראליות
קטגוריה:טרנסג'נדרים בקולנוע ובטלוויזיה
קטגוריה:זוכות בתחרויות יופי בין-לאומיות
קטגוריה:ישראלים שנולדו ב-1994
קטגוריה:ישראליות שנולדו ב-1994
קטגוריה:להט"בים ערבים ישראלים
היעלים במצפה רמון

[ממוזער|250x250 פיקסלים|עדר [יעל נובי|יעלים נוביים מלחכים דשא במצפה רמון]]
ממוזער|סמליל ממותג של מצפה רמון, עליו מופיע יעל נובי|254x254 פיקסלים
ממוזער|יעל נובי זכר על רקע בניינים במועצה|250x250 פיקסלים
ממוזער|יעל נובי זכר על רקע מכוניות במועצה|333x333 פיקסלים
ממוזער|קבוצת יעלים בשטח המועצה|250x250 פיקסלים
במרחב היישובי של מצפה רמון משוטטים יעלים נוביים. התופעה מתרחשת גם ביישובים אחרים ב ובמדבר יהודה, כדוגמת מדרשת בן-גוריון, שדה בוקר ועין גדי. אף על פי שהפכו היעלים למין מתפרץ באזורים אלו, עם הזמן הם גם הפכו לחלק מאורח החיים ביישוב ולמעין אטרקציה תיירותית, והתקבעו כאחד מסמלי המועצה. יש מהתיירים המגיעים למקום שמאכילים את היעלים, על אף האיסור על כך.

נוכחתם של היעלים במרחב היישובי מסכנת את היעלים עצמם בהרעלות מזון, התקפות כלבי בר, דריסות, הסתבכות בגדרות ועוד. כמו כן, לעיתים מסבים היעלים המשוטטים נזק כאשר הם מטפסים על מכוניות.

## הגנה על היעלים
על מנת לנסות ולהגן על היעלים, בשנת 2015 יזמה עמותת קשת את הקמת "סיירת יעל" הפועלת להסברה, חינוך, מניעה וניקיון. במסגרת המיזם, הושק קמפיין חוצות הכולל עשרות שלטים לאורך טיילת המכתש ומוקדי התיירות, וכן מדבקות על גבי פחי אשפה.

בינואר 2021 נמצאו ארבעה יעלים מתים במצפה רמון, כשסיבת מותם לא הייתה ברורה. החשד הראשוני היה שמדובר בהרעלה. ביוני 2022 נמצאו ארבעה יעלים מתים בשטח היישוב, כשסיבת מותם לא הייתה ברורה, אך גם כאן היה החשד שמדובר בהרעלה.

## גלריית תמונות

קובץ:Mitzpe Ramon Alpha Ibex at Mitzpe Ramon (15267192277).jpg
קובץ:Mitzpe Ramon Ibex at Mitzpe Ramon (15267168327).jpg
קובץ:Mitzpe Ramon Ibex blocking trail at Mitzpe Ramon (15266995029).jpg
קובץ:Capra-MitzpeRamon.jpg
קובץ:Mitzpe Ramon Ibex roaming Mitzpe Ramon (15266961149).jpg


## ראו גם
* תופעת חזירי הבר בחיפה
* תופעת הכרישים בחדרה
* אסון העטלפים בחדרה
* רותי (צבועה)

## קישורים חיצוניים
* היעל הנובי במצפה רמון, באתר התיירות של מצפה רמון
* 

## הערות שוליים

קטגוריה:מצפה רמון
קטגוריה:ישראל: בעלי חיים והאדם
Einmal sehen wir uns wieder

"**Einmal sehen wir uns wieder**" (בעברית: "**עוד נתראה שוב**") הוא שיר שהוקלט על ידי הזמרת הגרמנייה לאלה אנדרסן. השיר, שנכתב על ידי רודולף מאלוק וארנסט באדר, ייצג את גרמניה באירוויזיון 1961.

## רקע
במרכז מילות השיר עומדת אישה הפונה לאהובה, אותו לא ראתה הרבה זמן, ומנסה לפנות אליו ולומר לו שהם עוד יפגשו שוב.

## באירוויזיון

ב-18 במרץ 1961 הופיעה אנדרסן על בימת האירוויזיון. היא שרה שמינית בסדר ההופעות, לפני צרפת ואחרי שוודיה. עם סיום ספירת הקולות הגיעה אנדרסן למקום ה-13 עם 3 נקודות.

## הערות שוליים

קטגוריה:שירי אירוויזיון 1961
קטגוריה:שירי גרמניה באירוויזיון
קטגוריה:שירים בגרמנית
קטגוריה:שירי אהבה
זכות רחל

"**זכות רחל**" הוא פיוט שחובר על ידי רבי יהודה פתיה, שהיה מקובל ופייטן ממוצא בגדדי, שפעל בסוף המאה ה-19 ותחילת המאה ה-20. הפיוט מוקדש לרחל אמנו, ומזכיר את מסירותה למען עם ישראל ואת זעקתה מול אלוהים למען בניה. הפיוט מתאר את בקשתה של רחל בפני אלוהים, תוך שהיא מתאמצת להגיע אליו בשמים ולזעוק עבור בניה הסובלים בצרותיהם.

## תוכן הפיוט
הפיוט מתאר את רחל אמנו כשהיא פונה לאלוהים בזעקה גדולה. היא מציגה לפניו את סבלותיהם של עם ישראל בגלות, ומזכירה את הקרבתה הגדולה למען אחותה לאה, כאשר ויתרה על בעלה יעקב כדי שלא תתבייש. דרך הפיוט, מתוארת מסירותה וכוחה של רחל, והיא משמשת סמל לתפילה ולהפגת סבלם של עם ישראל.

בין הדימויים המופיעים בפיוט ישנה פנייה ישירה לאל בזעקות ותפילות, בקשת רחמים והבטחה שלא להפסיק לזעוק עד שיתקבלו תחינותיה. רחל מתוארת כמי שמתגברת על כל המכשולים כדי להגיע לפני כיסא הכבוד ולדרוש עבור עמה.

## מטרת הפיוט ושימושו
הפיוט "זכות רחל" נאמר לעיתים קרובות בעיתות מצוקה, והוא ידוע כבעל סגולה לתפילות בעת צרה. הוא נאמר במיוחד בקבר רחל ובמועדים מסוימים כמו הילולת רחל אמנו.

## הערות שוליים

קטגוריה:פיוטים
מימון יאפיל

הרב **מימון יאפיל** (לפני ה'ת"ל, 1670 - כ"ז בסיוון ה'תפ"ז, 16 ביוני 1727) היה פוסק הלכה, פרשן מקראי, מקובל ודרשן, דיין וראש ישיבה באלג'יר בשלהי המאה השבע עשרה ובמאה השמונה עשרה.
## קורותיו
גדל באלג'יר ולמד אצל חכמי העיר. את עיקר זמנו הקדיש ללמד תלמידים בישיבה. כיהן כדיין לפחות משנת ה'ת"ן. נכון לשנת תנ"ו היה דיין רביעי בבית דינו של רבי משה צרור, לצד רבי יוסף מועטי (דיין שני) ורבי דוד ארובאש (דיין שלישי). כמו כן כתב פסקי דין יחד עם הדיינים רבי צמח דוראן ורבי בנימין דוראן. נכון לשנת ה'תע"ד כיהן כדיין שני בבית דינו של רבי סעדיה אזוביב. חביריו הדיינים היו רבי יעקב צרור (דיין שלישי) ורבי צמח דוראן (דיין רביעי). בית דינו התכתבו בענייני הלכה עם חכמי מרוקו, כדוגמת רבי יעקב אבן צור, רבי מנחם סירירו, רבי וידאל הצרפתי (השלישי), רבי יהודה בן עטר ורבי שמואל הצרפתי. כמו כן התכתב בהלכה עם השד"ר רבי משה ישראל.

בשנת ה'תע"ד (1714), בית הדין בראשות רבי סעדיה אזוביב (דיין ראשון) ורבי מימון יאפיל (דיין שני) באלג'יר שלח כתב הסכמה לרבי משה חאגיז, לפיו הם מסכימים להחרים את נחמיה חייא חיון שפעל להפצת השבתאות. בין החותמים נמנה גם הרב רפאל ידידיה שלמה צרור (דיין שישי).

חבירו הצעיר רבי רפאל ידידיה שלמה צרור מסר שמועות הלכתיות מרבי מימון, כדוגמת פסק הלכה של רבי מימון לפיו חמץ בפסח אינו חוזר וניעור. גם חכמי מרוקו מאוחרים ציטטו בחיבוריהם פסקי דין ממנו. רבי מימון עסק גם בתורת הקבלה, וכינוהו 'מקובל'.

נראה שלאחר פטירת רבי סעדיה אזוביב בשנת ה'תפ"ה, התמנה רבי מימון לאב בית הדין ורבה של אלג'יר עד לפטירתו.
### פטירתו
רבי מימון האריך ימים, ונפטר באלג'יר בכ"ז סיוון ה'תפ"ז. סיפר רבי יהודה עייאש, שבפטירת רבי מימון, באו לביתו קהל רב עד שלא היה מקום, והעבירו את מיתתו לבית הכנסת הגדול שבעיר להספידו שם. בנו רבי אברהם שימש כאב בית הדין ורבה של אלג'יר לאחר עזיבת רבי יהודה עייאש.
## יצירתו
* **פי צדיק** - דרשות וחידושי המקראות, וחידושים על הרא"ם. נדפס בליוורנו, תקי"ט.
* **פסקי דין** - רבים מהם אבדו, וחלקם נדפסו בספרי חכמי דורו.
* **נוה צדיקים** - פירוש לספר משלי - בכתב יד.
* **חידושים ושיטות על הש"ס** - כתב יד אבוד.

## לקריאה נוספת
* אליהו מרצייאנו, מלכי ישורון, ערך הרב מימון יאפיל.
* חכם מימון יאפיל באתר החכם היומי.

## הערות שוליים

קטגוריה:דיינים
קטגוריה:אלג'יר: רבנים
קטגוריה:פרשני המקרא
קטגוריה:נפטרים ב-1727
ג'ון דנסמור

**ג'ון פול דנסמור** (באנגלית: **John Paul Densmore**; נולד ב-1 בדצמבר 1944) הוא מוזיקאי אמריקאי. הוא ידוע בעיקר כמתופף של להקת הרוק הדלתות וכחבר בהיכל התהילה של הרוק אנד רול. הוא הופיע בכל הקלטה של הלהקה, עם תיפוף בהשראת ג'אז ומוזיקת עולם לא פחות מהרוק אנד רול. אותות הכבוד הרבים שהוא חולק עם חברי להקת הדלתות האחרים כוללים פרס גראמי למפעל חיים וכוכב בשדרת הכוכבים של הוליווד.

דנסמור ידוע גם בזכות הווטו שלו על ניסיונותיהם של שני חברי הדלתות האחרים, בעקבות מותו של הסולן ג'ים מוריסון ב-1971, לקבל הצעות להעניק רישיון לרכישת הזכויות לשירים שונים של הדלתות למטרות מסחריות, כמו גם התנגדותו לשימוש בהם במאה ה-21 בשם ובלוגו של הדלתות. מאבקיו המשפטיים הממושכים של דנסמור כדי להשיג ציות לווטו שלו, שהתבססו על חוזה משנות ה-60 שדרש תמימות דעים בין חברי הלהקה להשתמש בשם הלהקה או במוזיקה שלה, הסתיימו בניצחון מוחלט.

דנסמור עבד גם באמנויות הבמה כרקדן וכשחקן וכתב בהצלחה כמחזאי וכמחברם של שני ספרים בנושא הדלתות וספר שלישי, "The Seekers", על מבחר אנשים בולטים איתם עבד ופגש.

## ראשית חייו
דנסמור נולד בלוס אנג'לס ב-1 בדצמבר 1944 למשפחה קתולית, בנם של מרגרט מרי (לבית וולש) וריי בלייסדל דנסמור. הוא גדל וניגן בפסנתר ומאוחר יותר החל לתופף בתופים ובכלי הקשה בתזמורת הצועדת בבית ספרו. הוא גם ניגן טימפני בתזמורת. דנסמור למד בסנטה מוניקה סיטי קולג' ובאוניברסיטת קליפורניה סטייט, נורת'רידג'; בתקופה האחרונה למד מוזיקה אתנית אצל צ'לן הג'אז פרד כץ.

השפעות התיפוף של דנסמור כללו את דמויות הג'אז אלווין ג'ונס (המתופף של ג'ון קולטריין), אותו כינה האליל שלו, וארט בלייקי.

## הדלתות
באמצע שנות ה-60 הצטרף דנסמור לגיטריסט רובי קריגר בלהקה שנקראה "הריינג'רס הפסיכדליים"; זמן קצר לאחר מכן החל בחזרות עם הקלידן ריי מנזרק, שני אחיו של מנזרק וג'ים מוריסון בלהקת ריק והרייבנס. עם עזיבתם של האחים את הלהקה, המליץ דנסמור לקריגר להצטרף אליהם, וכך הקים את הדלתות ב-1965.

הרביעייה, לאחר שנתיים של עבודה, הפכו לכוכבים בשנת 1967, והוציאו שישה אלבומי אולפן וכמה אלבומי הופעה, שבסופו של דבר מכרו מעל 100 מיליון עותקים.

על פי האוטוביוגרפיה של דנסמור, הוא עזב את הלהקה פעם אחת בתגובה להתנהגותו ההרסנית יותר ויותר של מוריסון, אם כי דנסמור חזר למחרת. דנסמור הציע שוב ושוב שהלהקה תפסיק את סיבוב ההופעות, אך קריגר ומנזרק התנגדו לרעיון זה. לאחר ההופעה ההרסנית של הדלתות עם מוריסון בניו אורלינס ב-12 בדצמבר 1970, הסכימה הלהקה להפסיק להופיע, וההופעה הייתה ההופעה הפומבית האחרונה של הדלתות כרביעייה.

עם מותו של מוריסון בשנת 1971, הקליטה השלישייה ששרדה שני אלבומים נוספים של שירים ורקע אינסטרומנטלי לשירתו המוקלטת של מוריסון. דנסמור נשאר חבר עד פירוק הלהקה בשנת 1973.

## חיים אישיים
דנסמור נישא ארבע פעמים. הוא נישא לאשתו הראשונה ג'וליה ברוז בשנת 1970 עם רובי ולין קריגר כשושבינים. הם נפרדו בשנת 1972. כמה שנים לאחר גירושיהם נשא לאישה את דבי פייף, אך הם התגרשו כעבור כמה שנים. לאחר מכן נישא לשחקנית לזלי ניל בשנת 1990 ונולד להם בן אחד. לאחר מכן הם נפרדו בשנת 2006 עקב חילוקי דעות בלתי ניתנים לגישור והתגרשו. מאז 2012 הוא נמצא במערכת יחסים עם אילדיקו פון סומוגי, לה נישא בשנת 2020.

## קישורים חיצוניים

* 

## הערות שוליים

קטגוריה:הדלתות
קטגוריה:מתופפים אמריקאים
קטגוריה:נגני ג'אז: מתופפים
קטגוריה:אמריקאים שנולדו ב-1944
סלים סליבי

**סלים סליבּי** (בערבית: **سليم صليبي**) הוא ראש מועצה מקומית מג'ד אל-כרום.

סליבי הוא רואה חשבון במקצועו. הוא משתייך לתנועת "אבנאא אלבלד" (בני הכפר), ומחרים את הבחירות לכנסת מסיבות אידאולוגיות.

בבחירות 2013 התמודד מול ד"ר מוחמד ח'טיב ושני מועמדים נוספים ונבחר ברוב של 45.69 אחוז לעומת 27.43 אחוז לח'טיב.

בשנת 2015, השתתף בכנס מחאה על הכוונה להוציא את הפלג הצפוני של התנועה האסלמית אל מחוץ לחוק. בכנס קרא ל'המונים הערבים בפלסטין' להתכנס סביב התנועה ולעמוד לצידה, על מנת להעביר מסר מאוחר לממשלת ישראל 'שכולנו תנועה אסלאמית'.

לפני בחירות 2018, דחה בית המשפט לעניינים מנהליים בחיפה עתירה למחיקת הרשימה שלו בשל פגם בסידור רשימת המועמדים.

בבחירות 2018 התמודד שוב כנגד ח'טיב, וניצח ברוב של 64.33% עם יותר מ-2,500 קולות.

בשנת 2021 הודיע כי המועצה המקומית תחרים את הישיבות השבועיות עם משטרת ישראל, לאור טענות להתנכלות משטרתית ולפשיטות על אולמות אירועים ביישוב.

בבחירות 2024 התמודד כנגד עלי מנאע וזכה ברוב של 61.74%.

## הערות שוליים

קטגוריה:מג'ד אל-כרום: אישים
קטגוריה:ערבים בראשות רשויות מקומיות בישראל
קטגוריה:ראשי רשויות מקומיות בישראל
תומאס בארק

**תומאס אלויסיוס בארק** (באנגלית: **Thomas Aloysius Burke**; 30 באוקטובר 1898 – 5 בדצמבר 1971) היה פוליטיקאי אמריקאי מאוהיו. כחבר המפלגה הדמוקרטית, הוא כיהן כראש העיר ה-48 של קליבלנד, אוהיו, מ-1946 עד 1953 וכחבר הסנאט של ארצות הברית מ-10 בנובמבר 1953 עד 2 בדצמבר 1954. נמל התעופה קליבלנד בארק לייקפרונט נקרא על שמו.

## ביוגרפיה
### ראשית חייו והשכלה
בארק נולד בקליבלנד, אוהיו ב-30 באוקטובר 1898. במהלך מלחמת העולם הראשונה שירת בארק בצבא ארצות הברית. ב-1920 סיים את לימודיו בקולג' של הצלב הקדוש וב-1923 סיים את לימודיו בבית הספר למשפטים של אוניברסיטת וסטרן רזרב.

### קריירה פוליטית מוקדמת
בשנת 1930, בארק הפך לעוזר התובע המחוזי. בשנת 1937, התובע הכללי של אוהיו, הרברט ס. דאפי הזמין חקירה של תיק הונאת בחירות במחוז לורנס, אוהיו. בארק מונה ליועץ המיוחד לתביעה במשפטם של שישה אנשים שהואשמו בפריצת מועצת הבחירות והתעסקות עם קולות עבור המרוץ של נציב המחוז. ב-1941, בארק הפך לסגן ראש עיריית קליבלנד. הוא היה גם מנהל המשפטים של קליבלנד, היועץ המשפטי הראשי של העיר.

### ראשות העיר
עם בחירתו של ראש העיר פרנק לאושי כמושל אוהיו ב-1944, בארק היה הראשון בסדר הירושה להחליף אותו, ולכן מונה לראש העיר ב-4 בינואר 1945. בארק נאלץ לעמוד לבחירה מחדש מאוחר יותר ב-1945, והביס את ריי ק. מילר עם כמעט 68% מהקולות.

ב-1947, בארק התמודד מול אליוט נס, סוכן האוצר לשעבר שרדף אחרי אל קפונה ולאחר מכן הפך למנהל בטיחות הציבור בקליבלנד. למרות תהילתו של נס, בארק זכה בבחירות חוזרות עם יותר מ-66% מהקולות ורוב של יותר מ-80,000 קולות. בארק המשיך וזכה בבחירות פעמיים נוספות, ב-1949 וב-1951.

בשנת 1947, חיל ההנדסה של צבא ארצות הברית השלים קיר תמך ומזבלה, ואילו העיר השלימה עבודות על מסלול עפר באורך 3,600 רגל ופתחה את נמל התעופה החדש במרכז העיר שלה לתנועה אווירית. לבארק יוחסו שיפורים באתר במהלך השנים ובשנת 1960 שונה שמו של נמל התעופה העירוני לבארק לייקפרונט על שם ראש העיר לשעבר.

ב-1953 כיהן בארק כנשיא ועידת ראשי הערים של ארצות הברית.

### הסנאט של ארצות הברית
ב-12 באוקטובר 1953, המושל פרנק לאושי מינה את בארק להחליף את רוברט א. טאפט, שמת מסרטן ב-31 ביולי 1953, במושב הסנאט של ארצות הברית. בארק תפס את מקומו של טאפט ב-10 בנובמבר, לאחר סיום כהונתו כראש העיר. בארק התמודד נגד ג'ורג' ה. בנדר בבחירות המיוחדות של 1954 כדי להשלים את שארית כהונתו של טאפט. בארק הובס ב-7,070 קולות בלבד ודרש ספירה חוזרת, מה שאכן צמצם את היתרון של בנדר, אך לא ביטל את התוצאות. לאחר תבוסתו, בארק חידש את עבודתו בעריכת הדין והקים את משרד עורכי הדין המשפיע בקליבלנד של בארק, הבר ובריק (כיום מקדונלד הופקינס בארק והבר).

### חיים אישיים
בארק היה נשוי לג'וזפין (ליון) בארק והיו לו שתי בנות. הוא מת מסיבות לא ידועות ב-5 בדצמבר 1971, במרכז הרפואי סנט וינסנט צ'ריטי בקליבלנד, שם אושפז יום קודם לכן. הוא נקבר בבית הקברות קלווארי בקליבלנד.

## קישורים חיצוניים

*
* 

## הערות שוליים

קטגוריה:אמריקאים ילידי אוהיו
קטגוריה:קליבלנד: אישים
קטגוריה:בוגרי מכללת הצלב הקדוש
קטגוריה:בוגרי בית הספר למשפטים באוניברסיטת קייס וסטרן ריזרב
קטגוריה:חברי הסנאט של ארצות הברית מאוהיו
קטגוריה:סנאטורים חברי המפלגה הדמוקרטית
קטגוריה:אמריקאים שנולדו ב-1898
קטגוריה:אמריקאים שנפטרו ב-1971
נונה שלאנט

**נונה שלאנט** הוא שם הבמה של רוני שוקרון, אמן פלסטי, מלכת דראג, מוזיקאי ומאפר ישראלי.

## ביוגרפיה
נולד במגדל העמק, אח קטן מבין שלושה. לאחר לימודיו בתיכון "אורט רוגוזין", התגייס לצה"ל כצלם ומעצב גרפי. לאחר השירות הצבאי, עבר לתל אביב והחל לעבוד כמעצב גרפי בחדשות ערוץ עשר ולמד איפור מקצועי.

### נונה שלאנט
בשנת 2011 החל להופיע בדראג. סגנון הדראג של דמותו מתמקד באופנה ותלבושות אוונגרדיות. בראשית דרכו המקצועית בעולם הדראג השתתף בתערוכה בנמל יפו. לצד זאת, תצלום שלו בדראג התפרסם בגרסה האיטלקית של מגזין ווג. בנוסף, דגמן בתצוגות אופנה של מעצבים כגון רוברטו קאוולי, רנה גליקסמן וקיי לונג. ב-2012 הופיע בסרט קצר בשם "סיפור מהתחת", שהוצג בפסטיבל הבינלאומי לקולנוע גאה. באותה התקופה הוכתר על ידי מגזין טיים אאוט למלכת הדראג האופנתית בישראל. בשנת 2017 נבחר לאחד מאנשי השנה של המגזין.

ב-2022 הציג יצירות פלסטיות בתערוכה "Daddy Issues" בגלריית פאן בתל אביב. באותה השנה אף העלה מופע ספוקן וורד שבו הציג את שיריו המקוריים. בנוסף, הופיע בפרק הסיום של העונה השלישית של קופה ראשית. ב-2023 כיכב בקמפיין של חברת טבע ל-PREP. באותה השנה התארח בפודקאסט "המניפה" בהנחיית ידידיה ויטל. לאורך השנים שוקרון הופיע בדראג במסיבות של הקהילה הגאה, העביר סיורים בנושא אופנה מטעם עיריית תל אביב והנחה שעת סיפור בדראג לילדים. שוקרון מעביר סדנאות איפור והרצאות על סיפור חייו. בעבר שימש כשגריר של העיר תל אביב מטעם משרד התיירות ועיריית תל אביב.

שוקרון מוציא שירים תחת דמותה של נונה שלאנט. ב-2023 שיתף פעולה עם טניה וינוקור בשיר "אברה כדברה". ב-2024 הוציא שלושה שירים, שהופקו בעזרת בינה מלאכותית.

מחוץ לדראג, שוקרון עובד כסייע בגני ילדים בתל אביב.

## קישורים חיצוניים

## הערות שוליים

קטגוריה:דראג בישראל
קטגוריה:דראג קווינס
קטגוריה:אמנים להט"בים ישראלים
ההחלפה הקולומביאנית

**ההחלפה הקולומביאנית** (באנגלית: **Columbian exchange**), היא ההעברה הנרחבת של צמחים, בעלי חיים, תרבויות, אוכלוסיות אנושיות, טכנולוגיות ומחלות בין העולם החדש (יבשת אמריקה) שבחצי הכדור המערבי, לעולם הישן (אירופה, אפריקה ואסיה) שבחצי הכדור המזרחי, מסוף המאה ה-15 ואילך - תהליך שהחל בעקבות המסע של כריסטופר קולומבוס ליבשת אמריקה בשנת 1492. ההחלפה הקולומביאנית עיצבה מחדש את העולם בדרכים שונות, וגרמה לשינויים ניכרים בכלכלות ובמבנים החברתיים משני צדי האוקיינוס האטלנטי. בעוד שהיא תרמה להתפתחויות חיוביות רבות, כמו ייצוא של יבולים ובעלי חיים חדשים שלא היו קיימים לפני כן בחלקים מסוימים של העולם, היו לה גם השלכות הרסניות, במיוחד עבור אוכלוסיות הילידים של יבשת אמריקה - חלק מהמתיישבים האירופאים הביאו עימם מחלות שונות, כמו אבעבועות שחורות, חצבת ושפעת, שהובילו למותם של מיליונים ולכך שבאזורים מסוימים באמריקה בין 80% ל-95% מהאוכלוסייה הילידית נהרגו ממחלות אלה.

אחת ההשפעות הניכרות ביותר של ההחלפה הקולומביאנית הייתה מעבר של יבולים שונים בין העולם הישן והעולם החדש. מהעולם החדש הובאו לאירופה, אפריקה ואסיה יבולים כמו תירס, תפוחי אדמה, עגבניות, קקאו וטבק, שהפכו עם השנים למרכיבים פופולריים במיוחד בכלכלות ובתזונה של המקומיים. לדוגמה, בתקופה מסוימת תפוחי האדמה הפכו למקור המזון העיקרי באירופה, ובמיוחד במדינות כמו אירלנד. באופן דומה, יבולים מהעולם הישן, כמו חיטה, אורז, קנה סוכר וקפה, הובאו מהעולם הישן לאמריקה, ושם הם הפכו למרכיבים פופולריים במיוחד בכלכלות ובתזונה של העמים הילידים. קנה הסוכר, במיוחד, מילא תפקיד מפתח בפיתוח הכלכלות של האיים הקריביים ואמריקה הדרומית, והוביל בהמשך לעלייה בביקוש לעבדים לצורך הפיתוח של אותם היבולים.

במסגרת ההחלפה הקולומביאנית היה גם מעבר של בעלי חיים שונים בין העולם הישן והעולם החדש. המתיישבים האירופאים הביאו עימם לעולם החדש סוסים, בקר, חזירים, כבשים ותרנגולות. הסוסים חוללו מהפכה אמיתית באורח החיים של אוכלוסיות ילידים רבות בעולם החדש, אשר החלו בעקבות כך להשתמש בסוסים לציד, לוחמה ומסחר. במקביל, תרנגול הודו הובא מהעולם החדש אל העולם הישן והפך במהרה פופולרי במטבחים המקומיים.

להחלפה הקולומביאנית היו גם השפעות תרבותיות, חברתיות וכלכליות מרחיקות לכת. המתיישבים האירופים הביאו לעולם החדש טכנולוגיות חדשות, טכניקות חקלאות ודתות. ההחלפה הקולומביאנית הובילה גם לצמיחה של סחר העבדים הטרנס-אטלנטי, ולהגירה הכפויה של מיליוני אפריקאים לאמריקה במטרה להעביד אותם בגידולים של היבולים השונים.

המונח ההחלפה הקולמביאנית נטבע על ידי ההיסטוריון אלפרד קרוסבי בספרו המכונן "ההחלפה הקולומביאנית"  משנת 1972 שעסק בההשפעות מרחיקות הלכת של ההחלפה הקולומביאנית, שלטענתו הייתה מהאירועים המשמעותיים ביותר בהיסטוריה האנושית.

## דוגמאות לאורגניזמים שהועברו בין העולם הישן והעולם החדש במסגרת ההחלפה הקולומביאנית

## ראו גם
* ההחלפה האמריקנית הגדולה
* מסעות מוקדמים ליבשת אמריקה

## לקריאה נוספת

* 


## קישורים חיצוניים
* 

## הערות שוליים

קטגוריה:תרבות המערב
קטגוריה:מינים פולשים
קטגוריה:האוקיינוס האטלנטי: היסטוריה
קטגוריה:אמריקה: היסטוריה
קטגוריה:היסטוריה של החקלאות
קטגוריה:אירופה: היסטוריה
פלאו-אינטנסיביות

בגיאומגנטיות, **פלאו-אינטנסיביות** (באנגלית: **paleointensity**; גם פלאו-עוצמה) היא חקר השינויים בעוצמת השדה הגיאומגנטי במהלך ההיסטוריה של כדור הארץ. אמיל ואודט תלייה (Thellier) היו הראשונים שביצעו מדידות מעבדה כדי לקבוע את חוזק השדה העתיק שאחראי לייצור מגנטיזציה רמננטית (שאירית) בסלע או חפצים ארכאולוגיים.

## שיטות פלאו-אינטנסיביות מוחלטות
קביעות עצימות פליאו מוחלטת כוללות מדידות המנסות לכמת את עוצמת השדה בעבר שיצרה מגנטיזציה בסלע או בחומר אחר שהתקרר מטמפרטורה גבוהה. רוב השיטות הללו כוללות הסרה הדרגתית של המגנטיזציה הרמננטית הטבעית (NRM) על ידי דה-מגנטיזציה תרמית והחלפתה במגנטיזציה תרמו-רמננטית מעבדתית הניתנת בשדה מגנטי בעל חוזק וכיוון ידועים. שיטות שונות למדידת עצימות פליאו מוחלטת כוללות:
* שיטת תלייה-תלייה (Thellier-Thellier)
* שיטת שו (Shaw)
* שיטת קו (Coe)
* שיטות פלאו-אינטנסיביות א-תרמיות

## פלאו-אינטנסיביות יחסית
קביעות פלאו-אינטנסיביות יחסית משמשות לעיתים קרובות בחומרים שעלולים להיהרס או להשתנות מאוד במהלך החימום, כגון אגם ומשקעים ימיים. ניתן להשיג מדד של שינויים יחסיים של הפלאו-אינטנסיביות על ידי נרמול ה-NRM על ידי גורם המייצג את ריכוז הגרגרים המגנטיים בדגימה, כגון המגנטיזציה הרמננטית האנ-היסטרית.

## הערות שוליים

קטגוריה:מדעי כדור הארץ
עלי קשקוש

**עלי קשקוש** (בערבית: **علي قشقوش**; נולד ב-22 בפברואר 1966) הוא ראש עיריית קלנסווה.

## ביוגרפיה
נולד לעבד אל חלים וחיריה וגדל בקלנסווה. השלישי מתוך 12 אחים ואחיות. למד בבית ספר יסודי "אל ראשידיה" קלנסווה ובתיכון טייבה.

לאחר התיכון עבד במשך שנתיים במשק החקלאי של אביו בגידול תותים ופרחים.

משנת 1987 החל לעבוד בבנק הפועלים בתפקידים שונים בהם, פקיד, סגן מנהל מחלקה ומנהל מחלקה בחטיבה עסקית.

בבחירות ב-2024 התמודד לראשות העירייה מול ראש העיר עבד אלבאסט סלאמה, עבד אל פתח תקרורי וחסן תאיה. וניצח עם 48.58% מהקולות לעומת 29.86% לתאיה.

הוא בעל תואר ראשון בכלכלה ומנהל עסקים משלוחת אוניברסיטת דרבי בישראל.

הוא נשוי לראידה ואב לשישה. מתגורר בקלנסווה.

## קישורים חיצוניים
*

## הערות שוליים

קטגוריה:ראשי עיריות בישראל
קטגוריה:ערבים בראשות רשויות מקומיות בישראל
קטגוריה:קלנסווה: אישים
קטגוריה:ישראלים שנולדו ב-1966
Flash (שיר של קווין)

"**Flash**" (מאנגלית: "**פלאש**") או "**Flash's Theme**" ("**נעימת הנושא של פלאש**") הוא שיר שנכתב על ידי גיטריסט הרוק הבריטי בריאן מיי, וזה בוצע לראשונה על ידי להקתו, קווין. השיר מהווה לנעימת הנושא של סרט הפנטזיה ''פלאש גורדון'' משנת 1980. בנוסף, הופיע השיר באלבומה התשיעי של הלהקה, אשר נשא שם זהה.

קווין הוציאה לאור שתי גרסאות של השיר.
* "Flash's Theme" (גרסת *[[Flash Gordon (אלבום)|Flash Gordon]]*) - גרסה זו נלקחה ישירות מן הסרט, וזו מכילה את כל הדיאלוגים המופיעים בסצנה הראשונה
* "Flash" (גרסת הסינגל) - בגרסה זו מופיעים דיאלוגים שונים שהופיעו לאורך הסרט, ולא בסצנה הראשונה בלבד, בדומה לגרסת האלבום. בנוסף, בגרסה זו ניתן לשמוע את הנסיך וולטן בגילומו של בריאן בלסד צועק "גורדון חי?!" ("Gordon's alive?!"). גרסה זו נכללה גם באלבום האוסף הראשון של הלהקה, *[[Greatest Hits (אלבום של קווין)|Greatest Hits]]* משנת 1981.

את תפקיד הזמרה חולקים מיי ופרדי מרקיורי, כאשר רוג'ר טיילור מבצע את תפקידי קולות הרקע. מיי ניגן בפסנתר אימפריאל בוזנדורפר בעל 97 קלידים (במקום 88 כמו בדגם הסטנדרטי; תוספות קלידים לבס), סינתיסייזר אוברהיים OB-X (איתו הופיע בוידאו-קליפ של השיר) ובגיטרת הרד ספיישל, אותה בנה בילדותו עם אביו.

## וידאו-קליפ
הוידאו-קליפ צולם באולפני אדויז'ן, לונדון בנובמבר 1980. את הקליפ ביים דון נורמן, ובמהלכו ניתן לצפות בלהקה מבצעת את השיר, כאשר מאחוריה מופיע מסך עליו מוקרנות סצנות מתוך הסרט. גרסה אלטרנטיבית של הקליפ שודרה במהלך המופע לקמפוצ'אה בשנת 1981. אותו קליפ נכלל במהדורת אייטונס של *Flash Gordon* משנת 2011.

## רשימת השמעה

## הקלטות חיות
* *[[Queen on Fire – Live at the Bowl]]* (2004)
* *Queen Rock Montreal* (2007)

## משתתפים
* פרדי מרקיורי - זמרה, קולות רקע
* בריאן מיי - זמרה, קולות רקע, גיטרה חשמלית, פסנתר, סינתיסייזר
* רוג'ר טיילור - תופים, קולות רקע, טימפני
* ג'ון דיקון - בס

## קישורים חיצוניים

## הערות שוליים

קטגוריה:שירי 1980
קטגוריה:סינגלים מ-1980
קטגוריה:סינגלים מ-1981
קטגוריה:שירי קווין
קטגוריה:דואטים
קטגוריה:שירים באנגלית
קטגוריה:שירים שנכתבו על ידי בריאן מיי
קטגוריה:שירי נושא מסרטי קולנוע
קטגוריה:שירים על גיבורי-על
קטגוריה:שירים על קומיקס
קטגוריה:סינגלים בהוצאת אלקטרה רקורדס
קטגוריה:סינגלים בהוצאת הוליווד רקורדס
קטגוריה:סינגלים בהוצאת וירג'ין רקורדס
קטגוריה:סינגלים בהוצאת EMI רקורדס
אורתוסיה

[ממוזער|180x180 פיקסלים|מטבע מאורתוסיה, המציג את מקדש [עשתרת ועשתרת עצמה עומדת, אל הנהר של נהר אלאותרוס מתחת לרגלה]]
**אורתוסיה** (ביוונית עתיקה: **Ὀρθωσία**) הייתה עיר פיניקית ששכנה בסמוך לנהר אלאותרוס (כיום אל-בארד).

## היסטוריה וגאוגרפיה
ממוזער|180x180 פיקסלים|מטבע מאורתוסיה
שם העיר מצוין בספר מקבים א': . לאור אזכור האניה, ברור שאורתוסיה הייתה עיר נמל. על פי פליניוס הזקן, העיר שכנה מצפון לטריפולי ומדרום לנהר אלאותרוס (כיום אזור אל-כביר). על פי סטראבון, העיר שכנה באזור אלאותרוס. סטראבון כתב שהחוף בין אורתוסיה לפלוסיום נקרא פיניקיה. על פי מפת פויטינגר, העיר שכנה באזור שבין טרטוס (Andarado) לטריפולי (Tripoli), וכך מיקמו את העיר גם היירוקלס , גאורגיוס מקפריסין  ואחרים.

כיום, בעקבות ממצא מטבעות אורתוסיים בסמוך לנהר אל-בארד, מזוהה אורתוסיה עם אחד התלים בקרבת גדת הנהר.

## בישופים
העיר שכנה בפרובינקה הרומית "פיניקיה פרימה". היא הייתה דיוקסיה והתגוררו בה בישופים רבים. ההיסטוריון והתאולוג הצרפתי מישל לה קווין  כתב על 4 בישופים שפעלו באורתוסיה.

## הערות שוליים

קטגוריה:פיניקים: מושבות
קטגוריה:לבנון: ארכאולוגיה
קטגוריה:לבנון: ערי נמל
ז'ובאני קנדה

**ז'ובאני צ'רנו קֵנְדַה** (בפורטוגזית: **Geovany Tcherno Quenda**; נולד ב-30 באפריל 2007 בביסאו שבגינאה ביסאו) הוא כדורגלן פורטוגזי המשחק בעמדת קשר הכנף בקבוצת ספורטינג ליסבון מליגת העל הפורטוגלית.
בקיץ 2026 תושלם העברתו לצ'לסי מהפרמייר ליג.

## קריירת מועדונים
קנדה נולד בגינאה ביסאו, וכילד עבר עם משפחתו לפורטוגל והחל לשחק במחלקת הנוער של דמאיינסה באמדורה. בהמשך שיחק במחלקת הנוער של בנפיקה ליסבון, ובגיל 13 עבר למחלקת הנוער של ספורטינג ליסבון.

בשנת 2024 החל לשחק בקבוצת המילואים של ספורטינג ליסבון, וב-3 באוגוסט ערך את הופעת הבכורה שלו בקבוצה הראשונה של המועדון, בהפסד 4-3 לפורטו במסגרת הסופר קאפ הפורטוגלי , בו הבקיע את שער הבכורה שלו במועדון. ב-9 באוגוסט ערך את הופעת הבכורה שלו בליגת העל הפורטוגלית, בניצחון 3-1 על ריו אבה במסגרת המחזור הראשון לעונת 2024/2025. ב-12 בספטמבר האריך את חוזהו במועדון עד לשנת 2027, וב-17 בספטמבר ערך את הופעת הבכורה שלו בליגת האלופות, בניצחון 2-0 על ליל במסגרת המחזור הראשון בשלב הבתים לעונת 2024/2025.

## קריירה בינלאומית
ב-30 באוגוסט 2024 זומן קנדה לראשונה לסגל נבחרת פורטוגל, לקראת משחקי ליגת האומות 2024/2025 נגד נבחרות קרואטיה ונבחרת סקוטלנד בחודש ספטמבר.

## קישורים חיצוניים

## הערות שוליים

קטגוריה:כדורגלנים פורטוגזים
קטגוריה:קשרי כדורגל פורטוגזים
קטגוריה:כדורגלני ספורטינג ליסבון
קטגוריה:פורטוגזים שנולדו ב-2007
הכיבוש המוסלמי של מצרים

**הכיבוש המוסלמי של מצרים**, או כפי שנקרא בכמה מקורות **הכיבוש הערבי של מצרים**, היה סדרה של מערכות ומהלומות צבאיות שבהם נלחמו המוסלמים - יורשיו של מוחמד, הידועים בשם ח'ליפות "ראשידון" בהנהגת צבאו של עַמְר אבן אל-עָאץ (בערבית: عمرو بن العاص) נגד האימפריה הביזנטית בין השנים 640 ל-642 לספירה. הביזנטים נחלו מפלה, והמוסלמים כבשו את השטח והפכו אותו לחלק מהחליפות האיסלאמית הגדולה. מהלך צבאי זה סיים תקופה בת שבע מאות שנה של שליטה רומאית כמעט רצופה במצרים מאז שנת 30 לפני הספירה, ובאופן כללי היווה את סיום עידן ההשפעה היוונית-רומית באזור שנמשכה כאלף שנה.

כיבוש מצרים היה למעשה הרחבה של הכיבושים בלבנט, והוא התרחש אחרי כיבוש ארץ ישראל מידי הביזנטים. המהלך הוצע על ידי הצחאבה עמר אבן אל-עאץ לח'ליף עומר בן אל-ח'טאב, כחלק מהמטרה של אבטחת הכיבושים והגנה על הכוח המוסלמי מפני התקפות הרומאים, שנסוגו מהלבנט למצרים ונערכו בה. בתחילה פחד עומר מכניסת צבא הח'ליפות לאפריקה ותיאר אותה כמפולגת, ולכן סירב לתוכנית, אך לאחר מכן חזר בו והסכים, כשהוא שולח אספקה לעמר בן אל-עאץ, שהחל לתקדם עם צבאו לכיוון מצרים, כשהוא חוצה את חצי האי סיני, ועובר דרך אל-עריש ואלפארמה. לאחר מכן הוא פנה לבלביס ונערך אל מול המבצר הבבלי, שהיה המבצר החזק ביותר במצרים הביזנטית. לאחר שהמבצר נפל בידיו, קרסו אף שאר מערכי ההגנה המבוצרים בדלתא ובמצרים העליונה מול צבאות הח'ליפות. עמר אבן אל-עאץ השלים את כיבוש מצרים כאשר אלכסנדריה נפלה בידיו בשנת 642 לספירה. הוא חתם הסכם עם הרומאים, שלאחריו הם נסוגו מהמדינה התקופה הביזנטית במצרים, והחל למעשה עידן המושלים, כשעמר בן אל-עאץ שימש כמושל המוסלמי הראשון.

הנרטיבים האסלאמיים והנוצרים הקופטיים נבדלים זה מזה בסיפור אירועי הכיבוש, אך מקובל שהרומאים שיעבדו את המצרים במהלך שלטונם והפכו את מצרים לנחלת הקיסרים הביזנטים והרומיים לפניו, והיא הייתה ידועה כמחסן התבואה של רומא. ההבדל באמונתם של המצרים מאמונתם של הרומאים הייתה לכאורה הסיבה לרדיפתם על ידי האימפריה הביזנטית. היו אף נוצרים רבים מהזרם המתנגד לנצרות הביזנטית שהעדיפו את ההגמוניה האסלאמית כי היא הבטיחה להם חופש אמונה יחסי. רובם המכריע של המצרים אוסלמו לאחר השלמת הכיבוש, וחלק קטן מהם נשאר נוצרי, והם המשיכו להיות ידועים כנוצרים הקופטים עם חלוף הזמן, מצרים חוותה אף ערביזצייה תרבותית והשפה הערבית הפכה לשפה המקובלת. כשהשפה הקופטית נשארה רק בין הנוצרים לצורך הטקסים של הכנסייה. מאז מצרים הפכה למרכז עולמי חשוב עבור האסלאם הסוני והאומה הערבית עד ימנו.

## הערות שוליים

קטגוריה:מצרים: היסטוריה
קטגוריה:האימפריה המוסלמית
קטגוריה:האימפריה הביזנטית: היסטוריה צבאית
קטגוריה:שנות ה-640
קטגוריה:מלחמות ביזנטיות-ערביות
משחק הדינוזאור

[שמאל|ממוזער|255x255 פיקסלים| פסל של דמות הדינוזאור ממשחק הדינוזאור של גוגל אשר נמצא ב[ארמניה.]]
**משחק הדינוזאור** או **דינו כרום** או **כרום דינו** או **טי-רקס כרום דינו** או **טי-רקס כרום** או **דינוזאור רץ** (באנגלית: **Dinosaur Game**), הידוע גם בשם **Chrome Dino**, הוא משחק דפדפן מובנה בדפדפן האינטרנט גוגל כרום אשר פותח על ידי גוגל והפך זמין לציבור לראשונה במהלך שנת 2014. המשחק פותח במקור כדרך לבדר את משמשי כרום במקרים בהם האינטרנט מפסיק להיות זמין והוא מוצג לצד הודעת השגיאה "No internet".

## משחקיות
למשחק עיצוב ומכניקה פשוטים. המטרה במשחק היא להוביל את דמות טירונוזאורוס רקס מפוקסלת לאורך סביבה מדברית אינסופית כאשר צריכים להימנע מכל המכשולים שבאים לאורך הדרך. המשחק מתחיל כאשר השחקן לוחץ על מקש הרווח או מקיש על המסך במכשיר נייד, וכתוצאה מכך הדינוזאור מתחיל מיד לרוץ. המשחק כולל שני מכשולים עיקריים - קקטוסים, מעליהם הדינוזאור צריך לקפוץ, ופטרודקטילים, אשר צריך לחמוק מהם על ידי התכופפות מתחתם.

ככל שהמשחק מתקדם, המהירות של הדינוזאור גוברת, והדבר הופך את ההימנעות מהמכשולים לקשה במיוחד. המשחק הוא ללא הגבלת זמן והוא מסתיים רק כאשר השחקן מתנגש במכשול.

## פיתוח
המשחק פותח על ידי צוות המפתחים של גוגל כרום בשנת 2014 והוא נועד לבדר את המשתמשים ולהפחית את התסכול שלהם כאשר אין חיבור זמין לאינטרנט. המפתחים בחרו שהדמות תהיה של דינוזאור משום שהוא מסמל את "העידן הפרהיסטורי" אשר התקיים לפני קיומו של האינטרנט. הסגנון הפשוט והמפוקסל של הגרפיקה מזכירים משחקי וידאו ישנים מסוג 8 סיביות.

עם השנים המשחק הפך פופולרי במיוחד בקרב משתמש כרום ובעקבות כך גוגל הנגישה את המשחק לכל המשתמשים בכל עת על ידי הקלדת "chrome://dino" בשורת הכתובת של הדפדפן, אפילו במקרים בהם יש חיבור אינטרנט זמין.

## אזכורים בתרבות הפופולרית
ישנו אזכור למשחק בקטע הפתיחה של סדרת האנימציה משפחת סימפסון בפרק הבכורה של העונה ה-34.

## קישורים חיצוניים

## הערות שוליים

קטגוריה:משחקי וידאו שפותחו בארצות הברית
קטגוריה:משחקי גלילה צדדית
קטגוריה:משחקי ריצה אינסופית
קטגוריה:משחקי וידאו משנת 2014
ג'יימס פטון פרסטון

**ג'יימס פטון פרסטון** (באנגלית: **James Patton Preston**; ) היה פוליטיקאי אמריקאי מווירג'יניה, איש המפלגה הדמוקרטית-רפובליקנית, שכיהן כמושל וירג'יניה ה-20 בשנים 1816–1819.
## ראשית חייו
ג'יימס פטון פרסטון נולד באחוזת המטעים סמית'פילד שבמושבת וירג'יניה, שכיום נמצאת בתחומי העיירה בלקסבורג, וירג'יניה, כבנם של קולונל ויליאם פרסטון ושל סוזאנה סמית'. בשנים 1790–1795 הוא למד בקולג' ויליאם ומרי, וניהל את האחוזה הגדולה של משפחתו, שכללה קרקעות שכיום ניצבים עליהם הקמפוס של וירג'יניה טק וחלקים גדולים של חוות המוסד. חלקת האדמה בשטח של 7,500 אקרים (30 קמ"ר), הוענקה בזמן כלשהו לפני 1737 על ידי מושל המושבה רוברט דינווידי לאחי-סבו של פטון, קולונל ג'ייס פטון, שעל שמו הוא נקרא, שהיה קברניט אירי, עבר לעסוק בעסקי מקרקעין, ונהרג בטבח דרייפרס מדאו  ב-1755.

## קריירה
כחבר המפלגה הדמוקרטית-רפובליקנית, כיהן פרסטון בשנים 1801–1804 כחבר הסנאט של וירג'יניה, ובשנים 1810–1812 כחבר בית הנבחרים של וירג'יניה.

עם פרוץ מלחמת 1812 התגייס פרסטון לצבא ארצות הברית, ושירת כלוטננט קולונל בתפקיד סגן מפקד רגימנט הרגלים ה-12. באוגוסט 1813 הוא קודם לדרגת קולונל, וקיבל את הפיקוד על רגימנט הרגלים ה-23, תפקיד בו הוא שירת עד לפציעתו הקשה בקרב חוות קרייזלר  באונטריו.

לאחר המלחמה נבחר פרסטון שוב לבית הנבחרים של וירג'יניה, וכיהן בו החל מדצמבר 1816, אך זמן קצר לאחר מכן תמה כהונתו בבית הנבחרים לאחר שנבחר כמושל וירג'יניה ה-20, תפקיד בו הוא כיהן בשנים 1816 - 1819. תקופת כהונתו כמושל עמדה בסימן התשלום ששילמה וירג'יניה בסכום של 1.5 מיליון דולר כדי לכסות את החובות שנוצרו עקב המלחמה, ובסימן הקמתה של אוניברסיטת וירג'יניה.

לאחר תום כהונתו כמושל, שימש פרסטון כמנהל הדואר של ריצ'מונד, ולאחר מכן פרש לאחוזתו.

## חיים אישיים
פרסטון היה נשוי לאן טיילור, ולשניים היו שלושה בנים. בנם, ויליאם פרסטון כיהן כחבר בית הנבחרים של ארצות הברית וכמזכיר הצי של ארצות הברית. במהלך מלחמת האזרחים האמריקאית הוא כיהן כחבר הסנאט של הקונפדרציה. שני בניהם האחרים, רוברט טיילור פרסטון וג'יימס פרנסיס פרסטון, שירתו כקצינים בצבא הקונפדרציה.

פרסטון היה גיסו של ג'ון פלויד, גם הוא כיהן כמושל וירג'יניה, ודודם של מושלי וירג'יניה ג'יימס מקדואל וג'ון פלויד.

ג'יימס פטון פרסטון נפטר באחוזת סמית'פילד ב-4 במאי 1843. הוא נטמן בחלקת הקבר של האחוזה. ב-1818 נוצר מחוז פרסטון (כיום בתחומי וירג'יניה המערבית), שנקרא לכבודו. על שמו נקרא גם בניין מעונות סטודנטים בקולג' ויליאם ומרי.
## לקריאה נוספת

* Sobel, Robert, and John Raimo, eds. Biographical Directory of the Governors of the United States, 1789–1978, Vol. 4, Westport, Conn.; Meckler Books, 1978, p. 1632


## קישורים חיצוניים

* ג'יימס פטון פרסטון באתר אגודת המושלים הלאומית 
* מסמכי ג'יימס פטון פרסטון בספריית וירג'יניה 
* ג'יימס פטון פרסטון באתר The Political Graveyard 
* 

קטגוריה:אמריקאים ילידי וירג'יניה
קטגוריה:מושלי וירג'יניה
קטגוריה:מושלי מדינות ארצות הברית מהמפלגה הדמוקרטית-רפובליקנית
קטגוריה:חברי האספה הכללית של וירג'יניה
קטגוריה:אנשי הכוחות המזוינים של ארצות הברית במלחמת 1812
קטגוריה:אמריקאים שנולדו ב-1774
קטגוריה:אמריקאים שנפטרו ב-1843